1941-1945 шықәсқәа рзы Аџьынџьтәылатә еибашьра Ду 70 шықәса ахыҵра иазкны имҩаԥгахо Аиааира Аестафета асимволқәа Ахраҿеи аштандарти рымадара ацеремониа Краснодар аатәылаҿацә аҟны иҟоу Урыстәыла Афедералтә шәарҭадаратә маҵзура Аҳәаахьчаратә усбарҭа аусзуҩцәа Аԥсны аҳәаахьчаҩцәа ирымардеит. Уи амш аҽны Аџьынџьтәылатә еибашьра ду аиубилеи иазкны аестафета ахраҿа раԥхьаӡа акәны аԥсуа-аурыс ҳәаа иахыҵит, иара убра Аџьынџьтәылатә еибашьра ду аветеранцәеи, атәыла ахадара ахаҭарнакцәеи алархәны амитинг мҩаԥган.
Аџьынџьтәылатә еибашьра ду аҿы аиааира 70 шықәса ахыҵра иазкны еиҿкаау Аиааира Аестафета аԥшьаша, хәажәкыра 12, Гагра имҩаԥган, хәажәкыра 13 — Аҟәа, иара убас ақалақьқәа Гал, Тҟәарчал, Очамчыра рҟны. Хәажәкыра 17 Аиааира Аестафета Ҟарачы-Черкессктәи аҳәынҭқарра Аҳәаахьчаратә усбарҭа аужьратә пункт "Веселое" аусзуҩцәа ирымардеит.
Аиааира Аестафета ахы акит 2015 шықәса жәабран 2 рзы, иагьалагеит ҩ-қалақьк рҟны: урыстәылатәи Мурмански, белорусстәи Брести. Аестафета алахәылацәа, ихьыԥшым аҳәынҭқаррақәа жәаба адәахьтәи рҳәаақәа рыла имҩаԥгалахоит. Иааицҵаны Аестафета 60 нызқь километр инареиҳаны ирхысуеит.